b'\n_START_ARTICLE_\nAlan Watts\n_START_SECTION_\nBiografija\n_START_PARAGRAPH_\nGim\xc4\x97 ir ankstyvuosius metus praleido \xc4\x8cislherste, Anglijoje. Nuo 1932 m. iki 1939 m. dirbo Pasauliniame Tik\xc4\x97jim\xc5\xb3 Kongrese Londone, kur susipa\xc5\xbeino su \xc4\xafvairiais Vakar\xc5\xb3 ir Ryt\xc5\xb3 filosof\xc5\xb3 veikalais. V\xc4\x97liau persikraust\xc4\x97 \xc4\xaf Jungtines Valstijas ir 1938 m. Niujorke prad\xc4\x97jo dom\xc4\x97tis dzenbudizmu. Siekdamas karjeros, jis lank\xc4\x97 Seabury-Western teologijos seminarij\xc4\x85 Evantsone, Ilinojuje, kur gavo teologijos magistro laipsn\xc4\xaf. A. Vatsas tapo vyskupu 1945 m., ta\xc4\x8diau 1950 m. paliko tarnyst\xc4\x99 ir po met\xc5\xb3 persikraust\xc4\x97 \xc4\xaf San Francisk\xc4\x85, kur d\xc4\x97st\xc4\x97 filosofij\xc4\x85 ir psichologij\xc4\x85 Amerikos Akademijoje. 1956 m. nutrauk\xc4\x97 d\xc4\x97stytojavim\xc4\x85 bei tapo ra\xc5\xa1ytoju ir paskaitininku. Skait\xc4\x97 paskaitas \xc4\xafvairiuose koled\xc5\xbeuose, universitetuose (Harvarde, Jeile, Kembrid\xc5\xbee), medicinos mokyklose, JAV, Kanadoje, Europoje bei Azijoje iki pat mirties. Tur\xc4\x97jo 3 \xc5\xbemonas, su jomis susilauk\xc4\x97 7 vaik\xc5\xb3.\n_START_SECTION_\nPasaul\xc4\x97\xc5\xbei\xc5\xabra\n_START_PARAGRAPH_\nA. Vatso pasaul\xc4\x97\xc5\xbei\xc5\xabrai \xc4\xaftak\xc4\x85 padar\xc4\x97 Anri Bergsonas, Frydrichas Ny\xc4\x8d\xc4\x97, Karlas Gustavas Jungas, Havelokas Elis, Bernardas \xc5\xa0o, Vivekananda, D. T. Suzuki, Helena Blavatskaja ir kt. A. Vatsas ai\xc5\xa1kino, kad \xc5\xbemon\xc4\x97s Vakaruose yra pasimet\xc4\x99, nes ie\xc5\xa1ko paguodos pamalonindami savo ego. A. Vatsas man\xc4\x97, jog vienas svarbiausi\xc5\xb3 dalyk\xc5\xb3, kuriuos galima i\xc5\xa1mokti i\xc5\xa1 Ryt\xc5\xb3 kra\xc5\xa1t\xc5\xb3 \xc5\xbemoni\xc5\xb3 patir\xc4\x8di\xc5\xb3 yra j\xc5\xb3 metodai keisti \xc5\xbemogaus s\xc4\x85mon\xc4\x99. Anot jo, tokiu b\xc5\xabdu mes galime suprasti, kad viskas tarpusavyje yra susij\xc4\x99. O b\xc5\xabtyb\xc4\x97s, tarp kuri\xc5\xb3 ir \xc5\xbemogus, kuriuos mes laikome atskirais individais, i\xc5\xa1 ties\xc5\xb3, yra vieno ir to paties rei\xc5\xa1kinio pasirei\xc5\xa1kimas. Jis taip pat man\xc4\x97, jog haliucinogenai (serotoninerginiai psichodelikai, tokie kaip LSD ar psilocibinas) gali b\xc5\xabti naudingi siekiant pakeisti s\xc4\x85mon\xc4\x99 ir pats teig\xc4\x97, jog eksperimentavo su jais, nor\xc4\x97damas geriau suprasti \xc5\xa1iuos klausimus."'